

Datum: 17. 1. 2025

Št.: 671-0002/2025-1

**RAZPISNA DOKUMENTACIJA**

**ZA PRIJAVO NA JAVNI RAZPIS ZA SOFINANCIRANJE PROGRAMOV ŠPORTA**

**V OBČINI ŠENČUR ZA LETO 2025**

Vsebina:

1. **Splošne določbe**

Občina Šenčur objavlja javni razpis za sofinanciranje programov športa in prireditev, izobraževanja, dodatnega usposabljanja, informatike in založništva na področju športa v občini Šenčur za leto 2025. Na seji Občinskega sveta v mesecu decembru 2024 je bil sprejet Letni program športa za leto 2025 (Uradno glasilo slovenskih občin št. 73/2024) (v nadaljevanju: LPŠ), ki je temeljna podlaga za objavo razpisa. LPŠ določa programe športa ter višino sredstev za posamezne programe. Hkrati se z LPŠ in v skladu s Pravilnikom o vrednotenju in sofinanciranju športnih programov v Občini Šenčur (Uradno glasilo slovenskih občin št. 59/2017, 58/2018 in 69/2021) (v nadaljevanju Pravilnik) določa upravičene izvajalce za prijavo na javni razpis v skladu z LPŠ ter določajo pogoji, ki jih morajo izpolnjevati potencialni izvajalci programov. Merila za vrednotenje športni programov in drugih programov so določena s Pravilnikom, ki je vsakemu izvajalcu dostopen na spletni strani Občine Šenčur [www.sencur.si](http://www.sencur.si) (Obvestila in objave/Občinski predpisi).

Z objavljenim javnim razpisom v nadaljevanju je določeno, da morajo biti sredstva porabljena do konca leta 2025. **Sredstva za sofinanciranje razvojnih dejavnosti v športu** **(prireditev, izobraževanja, dodatnega usposabljanje, informatike in založništva)** bodo izbranim izvajalcem nakazana najkasneje do 31. 12. 2025, na podlagi zahtevka in priloženih dokazil o izvedbi, ki jih morajo prijavitelji za že izvedene razvojne dejavnosti predložiti najkasneje do **20. 11. 2025.** Za razvojne dejavnosti, ki do 20. 11. 2025 še ne bodo izvedene, je dokazila o izvedbi potrebno priložiti takoj po njihovi izvedbi**.** Sklenjena pogodbo o sofinanciranju bo podrobno opredelila način in roke sofinanciranja izbranih izvajalcev letnega programa športa. V pogodbi bo zajeto sofinanciranje vseh programov, ki so predmet javnega razpisa.

Rok za oddajo prijav na javni razpis je **20. 2. 2025.** Vsaka vloga oddana po tem datumu bo zavržena in je Komisija ne bo obravnavala.

V razpisu so objavljene osebe, pooblaščene za dajanje informacij.

Poleg podpisane dokumentacije, ki jo je potrebno oddati na naslov Občine Šenčur, je vsak potencialni izvajalec dolžan posredovati izpolnjene obrazce (1-4) tudi v elektronski obliki, v Excel formatu, na e-naslov Občine Šenčur: [obcina@sencur.si](mailto:obcina@sencur.si).

Občina Šenčur bo v roku 14 dni od objave razpisa zagotovila skupni posvet, na katerem bodo dana še dodatna pojasnila (in pomoč) potencialnim izvajalcem. Posvet bo organiziran v večernem času, v stari sejni sobi Občinskega sveta Občine Šenčur. Sedanji izvajalci športnih programov v občini Šenčur bodo prejeli vabila po elektronski pošti. Vsak potencialni izvajalec bo moral zagotoviti udeležbo osebe, ki bo izpolnjevala prijavne obrazce, ali pa njegovega namestnika. V primeru, da posveta ne bo mogoče organizirati, bo dodatno pomoč do 13. 2. 2025 neposredno nudil predsednik komisije za šport, po prejetem pozivu zainteresiranega društva, na njegov elektronski naslov: [janzup52@gmail.com](mailto:janzup52@gmail.com).

1. **Besedilo javnega razpisa:**

Župan Občine Šenčur na podlagi 9. člena Pravilnika o vrednotenju in sofinanciranju športnih programov v Občini Šenčur (Uradno glasilo slovenskih občin št. 59/2017, 58/2018 in 69/2021) ter Letnega programa športa v Občini Šenčur za leto 2025 (Uradno glasilo slovenskih občin št. 73/2024), objavlja

**JAVNI RAZPIS ZA SOFINANCIRANJE ŠPORTNIH PROGRAMOV V OBČINI ŠENČUR ZA LETO 2025**

I.

Občina Šenčur bo iz sredstev proračuna v letu 2025 sofinancirala v višini **200.000,00 EUR** naslednje vsebine:

1. **Prostočasna športna vzgoja otrok, mladine in študentov, kakovostni in vrhunski šport, delovanje društev:**

• prostočasna športna vzgoja otrok in mladine v vrtcih, osnovni šoli in športnih društvih,

• športna vzgoja otrok in mladine s posebnimi potrebami,

• obštudijska športna dejavnost,

• športna vzgoja otrok in mladine usmerjenih v kakovostni in vrhunski šport,

• kakovostni šport,

• vrhunski šport in

• delovanje društev.

**Razpisana sredstva** : **161.900,00 EUR**

V sredstvih pod točko 1. se na podlagi kriterijev ter v skladu z določili pravilnika nameni znesek v višini 15.000,00 EUR za dosežene posebne uspehe društev ali posameznikov in sicer osvojitev 1. do 3.mesta v državnem, ali pokalnem prvenstvu in s tem uvrstitev na zaključna evropska tekmovanja. Ta sredstva predstavljajo upravičencem dodatna sredstva, namenjena predvsem za programe športne vzgoje otrok in mladine, usmerjenih v kakovostni in vrhunski šport. **Društva so dolžna takšne uspehe prijaviti pisno (obrazec\_Prijava \_Izredni uspeh) s priloženim uradnim dokazilom o doseženem uspehu**. Ta sredstva se lahko po opravljenem vrednotenju in sklenitvi pogodbe nakažejo v celoti upravičencem.

1. **Programi športne rekreacije, športa starejših in športa invalidov:**

• šport invalidov,

• športna rekreacija in

• šport starejših.

**Razpisana sredstva** : **14.000,00 EUR**

**3. Razvojne in strokovne naloge v športu:**

**3.1. Izobraževanje, usposabljanje in izpopolnjevanje strokovnega kadra v športu:**

**Razpisana sredstva**: **4.000,00 EUR**

**3.2. Založništvo – informatika:**

**Razpisana sredstva: 4.100,00 EUR**

**4.3.Večje športne prireditve:**

**Razpisana sredstva : 16.000,00 EUR**

Potencialni izvajalci letnega programa športa so dolžni objektivno izpolniti podatke o stroških in prihodkih izvedenih prireditev, realiziranega in zaključenega izobraževanja ter dodatnega usposabljanja v letu 2025 (samo zaključena izobraževanja in dodatno usposabljanje strokovnih delavcev). Prav tako na področju informatike in založništva lahko potencialni izvajalec prijavi za sofinanciranje samo vsebine določene s Pravilnikom in za katere ima sklenjene pogodbe z izvajalci.

Programi, ki so predmet tega razpisa, bodo vrednoteni v obsegu, ki je opredeljen v Letnem programu športa Občine Šenčur za leto 2025 (Uradno glasilo slovenskih občin št. 73/2024) (v nadaljevanju: LPŠ) ter na podlagi določil Pravilnika o vrednotenju in sofinanciranju športnih programov v Občini Šenčur (Uradno glasilo slovenskih občin št. 59/2017, 58/2018 in 69/2021) (v nadaljevanju Pravilnik).

**II.**

Za sofinanciranje športnih programov lahko kandidirajo naslednji izvajalci športnih programov: • športna društva in klubi, ki imajo sedež in registrirano športno dejavnost v Občini Šenčur (standardna klasifikacija dejavnosti – glavna dejavnost: dejavnost športnih klubov),

• zveze športnih društev, ki jih ustanovijo športna društva s sedežem in delovanjem na območju Občine Šenčur,

• zavodi, gospodarske družbe, samostojni športni delavci in druge organizacije, ki so registrirane za opravljanje dejavnosti na področju športne vzgoje in izobraževanja.

Športna društva, klubi in njihova zveza v Občini Šenčur, imajo pod enakimi pogoji prednost pred ostalimi izvajalci letnega programa športa pri sofinanciranju njihovih športnih programov.

III.

Pravico do sofinanciranja športnih programov imajo nosilci in izvajalci športne dejavnosti iz prejšnje točke tega razpisa, ki izpolnjujejo pogoje:

• prijavljen sedež v občini Šenčur in najmanj dve leti pred objavo javnega razpisa, na katerega se prijavljajo, registrirana dejavnost ter neprekinjeno izvajanje programa športa za občane in občanke Občine Šenčur,

• izvajajo športne programe, namenjene občanom Občine Šenčur, najmanj 30 vadbenih tednov letno v obsegu vsaj 60 ur (po dve uri tedensko),

• materialne, kadrovske in organizacijske pogoje za uresničitev načrtovanih športnih aktivnosti ter ustrezno izobražen in/ali usposobljen strokovni kader za opravljanje dela v športu,

• urejena evidenca članstva društva ter evidenca o udeležencih programa,

• izvajalci letnega programa športa v preteklem letu, ki so ponovno izbrani za izvajanje športnih programov, so dolžni pred podpisom pogodbe oziroma najkasneje do 31. 03. 2025 predložiti poročilo o delovanju društva v preteklem letu, z vsemi dokazili o namenski porabi sredstev, skladno z določili javnega razpisa za preteklo leto.

Prejemniki občinskih sredstev iz tega razpisa so dolžni najkasneje do 31. marca 2026 posredovati letno poročilo o porabi sredstev za leto 2025 oz. poročilo o realizaciji programa, za katerega so mu bila sredstva dodeljena v letu 2025 (Predloga in priloga k predlogi za izdelavo poročila je del razpisne dokumentacije).

IV.

Rokza prijavo oziroma oddajo vlog je **20. februar 2025.**

V.

Obrazci v elektronski obliki so objavljeni na spletni strani Občine Šenčur [www.sencur.si](http://www.sencur.si). Možno jih je prevzeti tudi v tajništvu Občine Šenčur, Kranjska cesta 11, 4208 Šenčur.

VI.

Popolne vloge izpolnjene v skladu z določili tega razpisa, v skladu z navodili za izpolnjevanje razpisnih obrazcev ter z vsemi zahtevanimi dokazili in s pripisom **»Ne odpiraj - Javni razpis -Šport 2025«,** se pošljejo s priporočeno pošiljko ali se oddajo v zaprti kuverti osebno na naslov: **OBČINA ŠENČUR, Kranjska cesta 11, 4208 ŠENČUR do 20.02.2025.** Na hrbtni strani kuverte mora biti naveden naziv in naslov prijavitelja.

VII.

Odpiranje vlog bo predvidoma potekalo dne **3. 3. 2025** v stari sejni sobi Občinskega sveta Občine Šenčur, Kranjska cesta 2, 4208 Šenčur in ne bo javno. Kandidati bodo o izidu razpisa obveščeni v roku 30 dni od dneva, ko bodo vse prispele vloge na javni razpis popolne, v skladu z določili 12. člena Pravilnika. Ta rok začne teči s potrditvijo zadnje prejete in popolne vloge na javni razpis, za katero je bila zahtevana dopolnitev.

VIII.

Vse dodatne informacije lahko dobite osebno ali pisno na občinski upravi Občine Šenčur, pri Saši Vojvoda, na telefonski številki 04 25 19 110, ali na elektronskem naslovu: [sasa.vojvoda@sencur.si](mailto:sasa.vojvoda@sencur.si).

Občina Šenčur

župan

Ciril Kozjek, l. r.

**3.**

**Priloge :**

a) Prijavni obrazci,

b) Predloga za izdelavo poročila o delu društva v letu 2025

a) Prijavni obrazci v elektronski obliki vsebujejo skupaj šest listov v naslednjem vrstnem redu in z naslednjimi imeni :

• Obrazec št. 1 - Splošni podatki o društvu z vključeno izjavo odgovorne osebe

• Obrazec št. 2 - Načrtovani športni in rekreativni programi društev v letu 2025

• Obrazec št. 3 - Seznam aktivnega članstva v prijavljenem programu

• Obrazec št. 4 - Načrtovano izobraževanje, usposabljanje, prireditve in druge strokovne naloge v letu 2025

• Šifre programov,

• Seznam društev,

Vsako društvo shrani obrazce v elektronski obliki z imenom, ki je naveden v listu »seznam društev« (primer : Prijava 2025-Skrajšano naziv društva-O1; op. : O1-pomeni osnutek 1). **Ne shranjuje se posameznih listov!**

b) Predloga za izdelavo poročila o delu društev v letu 2025, z vsemi prilogami.

**Navodila za izpolnjevanje prijavnih obrazcev:**

Vsi obrazci morajo biti izpolnjeni na priloženih uradnih obrazcih v elektronski obliki v Excelu (s tem programom so izdelane tudi vse predloge obrazcev). Obrazcev se ne sme spreminjati. V obrazce se ne sme vpisovati več, kot je zahtevano. Pri morebitnem neskladju (širine stolpca) je možno zmanjšati velikost črk, v nasprotnem pa je potrebno na posebnem listu-prilogi posredovati dodatne obrazložitve v besedilni (Word) ali Excel datoteki. Vsakega aktivnega udeleženca je mogoče v obrazcih zajeti samo enkrat. Če za kakšen podatek ni podlage, je potrebno **to polje označiti z »X«.**

**Obrazec št. 1**:

Potencialni izvajalci morajo izpolniti natančno vse podatke. **Podatki morajo biti popolni** (npr. za naziv društva velja samo uradni podatek iz registra, ne pa npr. skrajšano ime društva), saj služijo tudi za vzpostavitev ustreznega registra društev ter za določene analitične namene (članstvo društva, plačilo članarin, itd.). Če posamezniki v društvu niso dolžni plačevati članarine, mora biti to v obrazložitvi posebej navedeno. Podlaga za neplačevanje članarine izhaja iz statuta ali pravil društva ali uradnega sklepa občnega zbora društva. **Dokaz o plačani članarini je uraden bančni izpis**, iz katerega je razviden znesek in namen. Posebej pomembno je, da se pri uradni prijavi na javni razpis navajajo samo člani društva s podpisano pristopno izjavo (za mlajše kategorije, mora biti ta izjava podpisana tudi s strani staršev ali zakonitih zastopnikov). Za tekmovalni šport pa se članstvo preverja dodatno še z veljavno uradno registracijo pri pristojni panožni zvezi. Pristopne izjave (fotokopije), morajo biti oddane skupaj z drugimi prijavnimi obrazci, ob uradno oddani vlogi na Občino. Priloga pristopnih izjav je lahko tudi v elektronski obliki (na USB ključku);

**Obrazec št. 2:**

Delno so navodila za izpolnjevanje že navedena na samem obrazcu. Najpomembnejši del izpolnitve obrazcev so:

a/ vpis ustreznih šifer programa, naraščajoče od najmanjše 1.1.1. do največje 6.0. Ustrezen program se izpiše v stolpcu b, samodejno;

b/ v stolpcu E vpišejo društva, ki nastopajo v uradnih tekmovanjih ustrezen link do tekočih rezultatov in lestvic svojih panožnih zvez. Če linka ni, se obvezno priloži tekoča (na dan razpisa) lestvica in razpored za tekočo tekmovalno sezono. To velja tudi za rekreativna tekmovanja;

c/ individualne športnike, ki so dosegli status vrhunskega športnika (svetovni, mednarodni in perspektivni razred), se vpiše posebej v ustrezen program (4.1., 4.2. ali 4.3.), če je bil športniku uradno priznan ta status s strani Olimpijskega komiteja Slovenije (OKS-Seznam OKS);

d/ strokovni kader se v ta obrazec vpiše samo z velikima začetnima črkama priimka in imena ter strokovnim nazivom. Primer: ZJ-VNT (višji nogometni trener);

e/ natančno je treba izpolniti tudi vse ostale stolpce. Potencialni izvajalec mora vpisati okvirni urnik vadbe in priložiti ustrezen dokument o statusu objekta na katerem opravlja redno vadbo. Za najem objekta je obvezna priloga fotokopija veljavne najemne pogodbe;

**Obrazec št. 3**:

Možno je vpisati dodaten strokovni kader, ki deluje v okviru posamezne selekcije. Z vpisom šifre programa (pod nazivom društva) se izpiše naziv programa, ki mora biti skladen s šifro programa iz obrazca 2.

S tem je zagotovljena natančnost izpisa programa iz šifranta programov.

V ta obrazec se vpišejo samo aktivni udeleženci v posameznih programih, ki jih potencialni izvajalec prijavlja na javni razpis.

**Aktivni udeleženec društva/kluba je lahko vpisan samo v enem programu.**

**Obrazec je potrebno izpolniti v celoti, z vsemi zahtevanimi podatki**. Posebej pomembna je natančnost izpolnjevanja.

Aktivnega udeleženca je potrebno **vpisati najprej s priimkom in nato imenom** in ne obratno. Podatki o številu aktivnih udeležencev morajo biti skladni s podatkom aktivnih udeležencev v obrazcu št. 2.

Nepravilno izpolnjen obrazec bo zavrnjen.

Obrazec št. 3 se za vsak posamezni program, po vrstnem redu (od šifre 1.1.1. do šifre 5.4.), **priloži k obrazcu št. 2**. Vpisovanje velikega števila aktivnih tekmovalcev za posamezen program ni potrebno (minimum je število, ki je določeno v Pravilniku za posamezno panogo). Manjše število od normativa skupine je možno, saj se manjše število aktivnih vrednoti v odstotku na normirano velikost.

**V obrazec št. 3 ni mogoče vpisovati različne starostne kategorije** (npr. v kategorijo mladink, ali mladincev ne sodi tekmovalec ali tekmovalka, ki ima nad 20 let). Obratno pa je lahko tekmovalka ali tekmovalec vpisan pri starejši kategoriji, če to dovoljujejo pravila panožne zveze. Vpis priimka in imena vaditelja-trenerja in njegov uraden strokovni naziv mora biti skladen s strokovnim nazivom vaditelja-trenerja v obrazcu št. 2. Če v programu ni vaditelja-trenerja, se obvezno vpiše »brez«. Če v programu deluje več strokovnih delavcev, je potrebno vpisati vse.

**Obrazec št. 4:**

Za vsak razpisani program (prireditve, izobraževanje, založništvo, informatika) je potrebno čim bolj natančno opredeliti vsebino, število udeležencev in okvirne stroške. Prednost pri sofinanciranju bodo imeli programi, ki so neposredno povezani z osnovno dejavnostjo društva, saj to zagotavlja višjo raven. Pri prireditvah je potrebno izpolniti vse potrebne podatke. Za prireditve mora biti izdano soglasje s strani Občinske uprave. Omejitev pri izdaji soglasja je neusklajenost z letnim koledarjem prireditev, ki bo izdelan po zaključku razpisa. Koledar bo objavljen na spletni strani Občine.Potencialni izvajalec mora navesti stroške in pričakovane prihodke prireditve (finančni načrt prireditve). Poseben pogoj za izvedbo prireditev je usklajenost terminov, predvsem v Športnem parku Šenčur, kjer je praviloma v enem dnevu samo ena velika prireditev ali uradna tekma na prvem državnem nivoju članskega moštva. Izvajalec prireditve je dolžan o dejanski izvedbi prireditve obvestiti tudi predsednika komisije za šport po elektronski pošti. Vsako prijavljeno prireditev bo spremljal izbrani član Komisije za šport.

**4.**

Vzorec pogodbe o sofinanciranju programov (priloga).

**Končne določbe:**

**Pravila sortiranja dokumentacije oziroma prijave na javni razpis**.

Društvo odda ustrezno sortirano prijavo na javni razpis, v naslednjem vrstnem redu (ne prilaga se nobena druga dokumentacija) in sicer:

1. Obrazec št. 1 z vsemi obveznimi prilogami k temu obrazcu (1-4),
2. Obrazec št. 2, kateremu se dodajo **po vrstnem redu prijavljenih programov (od 1.1.1. do 6.0.) še obrazci št. 3 za vsak program.** Potrebno je priložiti tudi najemne pogodbe za objekt na katerem se opravlja vadba. Pri vsakem obrazcu št. 3 je potrebno za strokovnega delavca (trenerja, vaditelja) priložiti fotokopijo diplome iz katere je razvidna ustrezna strokovna usposobljenost. Če je bila diploma že oddana, to ni potrebno. Za vse tekmovalne športe je potrebno priložiti uradno tekmovalno lestvico končanega tekmovanja oziroma jesenskega dela tekmovanja 2024, če društvo v obrazcu št. 2 ni vpisalo zahtevanega linka. Nepomembna dokazila (nastopi na neuradnih turnirjih) se pri tekmovalnih športih (starejši in mlajše selekcije) ne prilagajo. Za individualne športne panoge so merodajni samo uradni nastopi, ki so zajeti med uradne tekmovalne programe panožnih zvez, ki jih je sprejel Olimpijski komite Slovenije - Združenje športnih zvez (OKS-ZŠZ). Društva s temi programi priložijo izdelan seznam izključno uradnih nastopov svojih posameznikov. Pri teh izpisih se obvezno doda link na konkreten celoten seznam.

3. Obrazec št. 4,

4. Morebitne dodatne obrazložitve (posebna priloga, kot npr. izredni dosežek).

**ODDANIH PRIJAVNIH OBRAZCEV SE NE SPAJA !**

**Podpisano in žigosano prijavo** na javni razpis se v zaprti kuverti in v skladu z določili VI. točkebesedila javnega razpisaodda v razpisnem roku na naslov: **OBČINA ŠENČUR, Kranjska cesta 11, 4208 ŠENČUR.** Društva so dolžna poslati tudi vse izpolnjene obrazce (prijavne obrazce) **v elektronski obliki in v Excel zapisu po elektronski pošti na e-naslov Občine**: [**obcina@sencur.si**](mailto:obcina@sencur.si) **.** Društvo obvezno shrani svojo elektronsko prijavo z imenom: **Prijava 2025 in skrajšana oznaka društva**. Primer: Prijava 2025 – SOV.